Frsm . 1. minni hluta viðskn. ( Eygló Harðardóttir ) ( F ) ( andsvar ) : Frú forseti . Ég biðst afsökunar á því að hafa ekki kallað hv. þingmann fullu nafni en leiðrétti það hér með , Einar K. Guðfinnsson . Við framsóknarmenn lögðum á 137. löggjafarþingi fram tillögu til þingsályktunar um endurreisn íslensku bankanna þar sem við töldum að enn væri möguleiki að leiðrétta þau mistök sem voru gerð við neyðarlögin og minnka bankakerfið , miða stærð þess við innlán en ekki útlán og skilja þannig mestu innlendu útlánin eftir í gömlu bönkunum . Við töldum líka hægt að nýta endurskipulagningu bankanna til að hverfa frá verðtryggingu útlána og gjaldeyrishöftum . Það væri þannig líka mikilvægt að móta ríkinu skýra kröfuhafastefnu sem og eigendastefnu vegna bankanna . Mér hefur fundist mjög áhugavert að vera hérna í dag og hlusta á þingmenn Sjálfstæðisflokksins ræða um pólitíska stefnumörkun um fjármálamarkaðinn . Ég er eiginlega enn þá að bíða eftir því að heyra frá þingmönnunum um þeirra pólitísku stefnumörkun um fjármálamarkaðinn . ( EKG : Hlustaðirðu ekki á ræðu mína ? ) Það kemur t.d. fram í nefndaráliti 2. minni hluta að ekki var rætt nægilega um aðskilnað viðskiptabanka og fjárfestingarbanka , en ekki kemur fram í nefndarálitinu nákvæmlega hvort þingmaðurinn vill aðskilja þetta eða ekki þó að hann hafi tilgreint það í ræðu sinni þegar ég var búin að spyrja annan þingmann hver skoðun hans væri á slíkum aðskilnaði . Líka hefur verið rætt um þá spurningu hvort við eigum að vera með dreift eignarhald eða fáa eigendur að bönkunum . Það virðist heldur ekki alveg skýrt ( Forseti hringir . ) hjá þingmönnum Sjálfstæðisflokksins ( Gripið fram í . ) um þessa þætti þannig að það væri mjög áhugavert að heyra frá fyrrum ráðherra Sjálfstæðisflokksins ( Forseti hringir . ) hvaða skoðun hann hefur t.d. á þessum tveimur atriðum .